Žoržs Ežēns Osmans
Žoržs Ežēns Osmans (franču: Georges Eugène Haussmann, biežāk pazīstams kā barons Osmans, arī Osmāns (franču: baron Haussmann); dzimis 1809. gada 27. martā, miris 1891. gada 11. janvārī) bija franču ierēdnis (Sēnas departamenta prefekts), vēlāk politiķis, kurš Napoleona III valdīšanas laikā XIX gadsimta sešdesmitajos gados vadīja plašus Parīzes pārbūves darbus. Pilsētas viduslaiku šaurās ielas tika pārbūvētas par plašiem, regulāriem bulvāriem. Barona Osmana pilsētas pārbūve lielā mērā nosaka mūsdienu Parīzes centra seju.